Bäerdref

**Bäerdref** (lokal: **Bäertref**) ass eng lëtzebuergesch Uertschaft an den Haaptuert vun der Gemeng mat dem selwechten Numm.

## Geographie
Bäerdref läit am Kanton Iechternach op engem Héichplateau, deen (ausser am Südwesten) vun déiwen Däller, déi duerch d'Sauer, d'Schwaarz Iernz an d'Äsbech an de Sandstee gegruewe gi sinn, ëmginn ass. Bäerdref läit am Zentrum vun der Klenger Lëtzebuerger Schwäiz.

## Geschicht
Déi éischt Besiidlung vum Bäerdrëffer Plateau geet an déi Jénger Steenzäit zeréck (2000-1500 v. Chr.). Am 2.oder 3. Joerhonnert gouf do, wou haut d'Uertschaft ass, e réimeschen Haff ugeluecht (eng *Villa Rustica* oder och vläicht eng *Villa urbana*). Den Numm 'Bäerdref' kënnt heivun: Den Haff krut den Numm vu sengem Meeschter a gouf deem entspriechend "Beronis Villa" - Haff vum Bero - genannt. Spéider gouf dat Wuert "Villa" duerch säi germanescht/fränkescht Equivalent "thorp" / "dorf" / "drëf" ersat. Och de Flouernumm "Op Kaasselt" kéint drop hindeiten, datt do emol e réimesche Wuechtposte (*Castellum*) stoung.

Dee markantsten Iwwerrescht vun der "Villa" ass de sougenannte "Véiergëttersteen", deen de Sockel vun enger Jupiter-Votivsail war an um héchste Punkt vun der Géigend stoung - do, wou haut d'Kierch steet. Dëse gouf, wéi am 15. Joerhonnert déi éischt Kapell an der Uertschaft gebaut gouf, an dëser ënnerbruecht a war Haaptdeel vum Altor. Wéi den 11. Januar 1831 eng nei Kierch ageweit gouf, ass de Véiergëtterstee matgeplënnert ginn an alt erëm ënner den Haaptaltor stoe komm, wou en och haut nach steet.

1528 gouf et déi éischt iwwerliwwert Zielung: Bäerdref hat 17 Stéit. Virun 1803 huet Bäerdref zu de Pare Grondhaff, duerno Konsdref gehéiert; vun do u war et eng eegestänneg Par.

Am Zweete Weltkrich huet Bäerdref virun allem an der Ardennenoffensiv ze leide gehat: Zwou Kompanië vum 12. Regiment vun der 4. US-Infanterie-Divisioun, vun der däitscher Offensiv iwwerrascht, hunn e puer Deeg laang ënner dem Kommando vum Captain Steve Lang vum deemolegen "Hôtel du Parc" aus heroesche Widderstand geleescht, mam Resultat, datt d'Haiser an der Ëmgéigend bal all beschiedegt oder zerstéiert waren.

## Trëppelen a Kloteren
Ronderëm Bäerdref gëtt et kilometerlaang Trëppelweeër, déi laanscht d'Fielswänn aus Sandstee ginn, wou de Bësch a sengem natierlechen Zoustand belooss ass. Duerch dat fiicht Mikroklima gëtt et do eng besonnesch Vegetatioun (ë.&nbsp;a. eng rar Farenaart, den *[[Hymenophyllum tunbrigense]]*).
 
Bekannt Fielsformatioune sinn de *Priedegtstull*, de *Perekop*, d*[[Huel Lee]]*, de *Malakoff-Tuerm*, d*[[Raiberhiel]]* oder d*'[[Siweschlëff]]*.

Déi eenzeg Plaz am Land, fir Klammsport ze maachen, ass zu Bäerdref an der *Wanterbaach*. Fir do kënnen ze klammen, brauch een e Permis vum Ëmweltministère.

## Kuckeswäertes
* Den Amphitheater *[[Breechkaul]]*, wou den 1. Sonndeg nom 2. November déi Bäerdrëffer Haupeschmass gefeiert gëtt;
* D'Huel Lee (Hohllay), op 50 m vis-à-vis vum Amphitheater;
* Den Aquatower, e Waasser- an Aussiichtstuerm;
* Parkierch vu Bäerdref;
* Véiergëtterstee vu Bäerdref.

## Spezialitéite vu Bäerdref
**[[Berdorfer Kéis]]*
**[[Berdorfer Joghurt]]*

## Literatur
* Conseil de la Fabrique d'Eglise Berdorf (Ed.): *Berdorf 1982. Livre d'or édité à l'occasion du 150e anniversaire de la construction et de la consécration de l'église paroissiale...*, Luxembourg, Saint-Paul 1982.
* Marcus Haysom: *Climbing in Berdorf*. 2009, 118 S. ISBN 978-2-87996-636-6
* Harmonie Berdorf, 2007: *100 Joer Harmonie Berdorf 1907 - 2007*, Impr. Faber (Miersch), 320 S., ISBN 978-2-87996-694-6

## Kuckt och
* Kleng Lëtzebuerger Schwäiz
* Raymond Petit (Resistenzler)

## Um Spaweck

* Websäit vun der Gemeng Bäerdref
* Harmonie Berdorf